

VENDIM
Nr. 1248, datë 19.12.2025 

MBI MIRATIMIN E RREGULLORES PËR PËRJASHTIMIN E DISA KATEGORIVE TË MARRËVESHJEVE TË SPECIALIZIMIT

Komisioni i Konkurrencës me pjesëmarrjen e:
	Z.
	Denar Biba
	kryetar;

	Znj.
	[bookmark: _GoBack]Leida Matja
	zëvendëskryetar;

	Znj. 
	Rezana Konomi
	anëtar;

	Z.
	Durim Kraja 
	anëtar;

	Znj.
	Fatjola Delija
	anëtar,



Në mbledhjen e tij të datës 19.12.2025, shqyrtoi çështjen me:
Objekt: Mbi miratimin e rregullores “Për përjashtimin e disa kategorive të marrëveshjeve të specializimit”.
Baza Ligjore: Neni 24, shkronja “d”, dhe neni 26 i ligjit nr. 9121, datë 28.7.2003, “Për mbrojtjen e konkurrencës”.
Komisioni i Konkurrencës, pas shqyrtimit të:
- Relacionit të Sekretarit të Përgjithshëm të Autoritetit të Konkurrencës;
- Draftrregullores “Për përjashtimin e disa kategorive të marrëveshjeve të specializimit”, 

[bookmark: bookmark14]VENDOSI:

1. Miratimin e rregullores “Për përjashtimin e disa kategorive të marrëveshjeve të specializimit”, sipas tekstit që i bashkëlidhet këtij vendimi.
2. Rregullorja nr. 190, datë 26.5.2011, “Për përjashtimin e kategorive të marrëveshjeve të specializimit”, shfuqizohet.
3. Ngarkohet Sekretari i Përgjithshëm për zbatimin e këtij vendimi.
Ky vendim hyn në fuqi menjëherë. 

KOMISIONI I KONKURRENCËS

Kryetar: Denar Biba
Zëvendëskryetar: Leida Matja
Anëtarë: Rezana Konomi, Durim Kraja, Fatjola Delija


RREGULLORE
PËR PËRJASHTIMIN E DISA KATEGORIVE TË MARRËVESHJEVE TË SPECIALIZIMIT[footnoteRef:2] [2:  (32023R1067) Rregullorja e Komisionit BE 2023/1067 e 1 qershorit 2023, mbi zbatimin e nenit 101(3) të Traktatit për Funksionimin e Bashkimit Evropian në kategori të caktuara të marrëveshjeve të specializimit.] 


Neni 1
Objekti 

1. Kjo Rregullore ka si objekt përcaktimin e kushteve që duhet të përmbushin marrëveshjet e specializimit (siç përkufizohen më poshtë) për të përfituar nga përjashtimi nga ndalimi i nenit 4 të ligjit nr. 9121, datë 28.7.2003, “Për mbrojtjen e konkurrencës”, i ndryshuar (referuar në vijim si “ligji”), në përputhje me nenin 5 dhe 6 të këtij ligji.
2. Përfitimi i përjashtimit në bllok i vendosur nga kjo Rregullore duhet të kufizohet në rastet kur palët janë aktive në të njëjtin treg produkti. Megjithatë, nuk është e nevojshme që palët të jenë në të njëjtin treg gjeografik.
3. Përjashtimi i vendosur nga kjo Rregullore nuk duhet të zbatohet për marrëveshjet që përmbajnë kufizime, të cilat nuk janë të domosdoshme për arritjen e efekteve pozitive të krijuara nga një marrëveshje specializimi.

Neni 2
Përkufizime

1. Për qëllime të kësaj Rregulloreje, zbatohen përkufizimet e mëposhtme:
a) “marrëveshje specializimi” do të thotë një marrëveshje specializimi e njëanshme, një marrëveshje specializimi reciproke ose një marrëveshje prodhimi e përbashkët:
i. “marrëveshje specializimi e njëanshme” do të thotë një marrëveshje ndërmjet dy ose më shumë palëve që janë aktive në të njëjtin treg produkti dhe sipas së cilës një ose më shumë palë bien dakord të ndërpresin plotësisht ose pjesërisht prodhimin e produkteve të caktuara ose të heqin dore nga prodhimi i këtyre produkteve dhe t’i blejnë ato nga një ose disa palë të tjera, të cilat bien dakord t’i prodhojnë dhe t’i furnizojnë ato;
ii. “marrëveshje specializimi reciproke” do të thotë një marrëveshje ndërmjet dy ose më shumë palëve që janë aktive në të njëjtin treg produkti dhe sipas së cilës dy ose më shumë palë, në baza reciproke, bien dakord të ndërpresin ose të heqin dorë plotësisht ose pjesërisht nga prodhimi i produkteve të caktuara, por të ndryshme ose të heqin dorë nga prodhimi i këtyre produkteve dhe t’i blejnë ato nga një ose më shumë palë të tjera, të cilat bien dakord t’i prodhojnë dhe t’i furnizojnë ato;
iii. “marrëveshje prodhimi e përbashkët” do të thotë një marrëveshje sipas së cilës dy ose më shumë palë bien dakord të prodhojnë produkte të caktuara së bashku;
b) “marrëveshje” ka kuptimin që i është dhënë në nenin 3, paragrafi 4 të ligjit;
c) “produkt” do të thotë një mall ose një shërbim, duke përfshirë mallrat ose shërbimet ndërmjetëse dhe mallrat ose shërbimet përfundimtare, me përjashtim të shërbimeve të shpërndarjes dhe dhënies me qira;
d) “prodhim” do të thotë prodhimi i mallrave ose përgatitja e shërbimeve, duke përfshirë edhe me anë të nënkontraktimit;
e) “përgatitja e shërbimeve” do të thotë veprimtaritë e kryera në rrjedhën e sipërme të ofrimit të shërbimeve për klientët;
f) “produkt specializimi” do të thotë një produkt që prodhohet në bazë të një marrëveshjeje specializimi;
g) “produkt i rrjedhës së poshtme” do të thotë një produkt për të cilin një produkt specializimi përdoret si input nga një ose më shumë palë dhe i cili shitet nga ato palë në treg;
h) “treg përkatës” do të thotë tregu përkatës i produktit dhe gjeografik të cilit i përkasin produktet e specializimit, dhe, gjithashtu, kur produktet e specializimit janë produkte ndërmjetëse që përdoren plotësisht ose pjesërisht nga një ose më shumë palë, për përdorim të brendshëm (captive) si inpute për prodhimin e produkteve të rrjedhës së poshtme, tregu përkatës i produktit dhe gjeografik, të cilit i përkasin produktet e rrjedhës së poshtme;
i) “ndërmarrje konkurruese” do të thotë një konkurrent aktual ose potencial; 
i. “konkurrent aktual” do të thotë një ndërmarrje që është aktive në të njëjtin treg përkatës;
ii. “konkurrent potencial” do të thotë një ndërmarrje që, në mungesë të marrëveshjes së specializimit, do të kishte gjasa, në baza reale dhe jo thjesht si një mundësi teorike, brenda jo më shumë se 3 vjetëve, të kryente investimet e nevojshme shtesë ose të përballonte kostot e nevojshme për të hyrë në tregun përkatës;
j) “detyrim ekskluziv i furnizimit” do të thotë një detyrim për të mos furnizuar me produktet e specializimit një ndërmarrje konkurruese të ndryshme nga një ose disa palë në marrëveshjen e specializimit;
k) “detyrim ekskluziv i blerjes” do të thotë një detyrim për të blerë produktet e specializimit vetëm nga një ose disa palë në marrëveshjen e specializimit;
l) “i përbashkët”, në kontekstin e shpërndarjes, do të thotë veprimtaritë ku puna e përfshirë:
i. kryhet nga një ekip i përbashkët, organizatë ose ndërmarrje; ose
ii. ndërmerret nga palë e tretë shpërndarëse i emëruar së bashku mbi baza ekskluzive ose joekskluzive, me kusht që pala e tretë të mos jetë një ndërmarrje konkurruese;
m) “shpërndarje” do të thotë shitja dhe furnizimi i produkteve të specializimit tek klientët, duke përfshirë tregtimin e këtyre produkteve;
n) “Komisioni i Konkurrencës” do të thotë struktura vendimmarrëse e Autoritetit të Konkurrencës.
2. Për qëllimet e kësaj Rregulloreje, termat “ndërmarrje” dhe “palë” do të përfshijnë ndërmarrjet e tyre përkatëse të lidhura. “Ndërmarrje të lidhura” do të thotë:
a) ndërmarrjet tek të cilat një palë në marrëveshjen e specializimit, drejtpërdrejt ose tërthorazi, ka një ose më shumë prej të drejtave apo kompetencave vijuese:
i. kompetencën për të ushtruar më shumë se gjysmën e të drejtave të votës; 
ii. kompetencën për të emëruar më shumë se gjysmën e anëtarëve të këshillit mbikëqyrës, këshillit të administrimit ose organeve që përfaqësojnë ligjërisht ndërmarrjen;
iii. të drejtën e administrimit të veprimtarisë së ndërmarrjes;
b) ndërmarrjet të cilat drejtpërdrejt ose tërthorazi kanë, mbi një palë në marrëveshjen e specializimit, një ose më shumë prej të drejtave ose kompetencave të renditura në germën a);
c) ndërmarrjet në të cilat një ndërmarrje e përmendur në germën “b” ka, drejtpërdrejt ose tërthorazi, një ose më shumë prej të drejtave ose kompetencave të renditura në germën “a”; 
d) ndërmarrjet në të cilat një palë në marrëveshjen e specializimit së bashku me një ose më shumë nga ndërmarrjet e përmendura në germat “a”, “b” ose “c”, ose në të cilat dy ose më shumë nga ndërmarrjet e përmendura në germat “a”, “b” ose “c’, kanë së bashku një ose më shumë prej të drejtave ose kompetencave të renditura në germën “a”; 
e) ndërmarrjet në të cilat të drejtat ose kompetencat e renditura në germën “a” mbahen bashkërisht nga:
i. palët në marrëveshjen e specializimit ose ndërmarrjet e tyre përkatëse të lidhura të përmendura në germat “a” deri “d”; ose
ii. një ose më shumë nga palët në marrëveshjen e specializimit ose një ose më shumë nga ndërmarrjet e tyre të lidhura të përmendura në germat “a” deri “d” dhe një ose më shumë palë të treta.

Neni 3
Përjashtimi

1. Në bazë të nenit 5 dhe 6 të ligjit dhe në varësi të dispozitave të kësaj Rregulloreje, neni 4 i ligjit nuk do të zbatohet për marrëveshjet e specializimit.
2. Përjashtimi i përcaktuar në paragrafin 1 zbatohet deri në masën që këto marrëveshje përmbajnë kufizime të konkurrencës që bien në objektin e nenit 4 të ligjit.
3. Përjashtimi i përcaktuar në paragrafin 1 zbatohet edhe për marrëveshjet e specializimit që përmbajnë dispozita që lidhen me transferimin ose licencimin e të drejtave të pronësisë intelektuale tek një ose më shumë nga palët, me kusht që këto dispozita të lidhen drejtpërdrejt dhe të jenë të nevojshme për zbatimin e marrëveshjes dhe të mos përbëjnë objektin kryesor të marrëveshjes.
4. Përjashtimi i përcaktuar në paragrafin 1 zbatohet gjithashtu për marrëveshjet e specializimit, ku:
a) palët pranojnë një detyrim ekskluziv të blerjes ose të furnizimit; ose
b) palët shpërndajnë bashkërisht produktet e specializimit.

Neni 4
Pragu i pjesës së tregut

1. Përjashtimi i përcaktuar në nenin 3 do të zbatohet me kusht që pjesa e kombinuar e tregut të palëve të mos kalojë 20% në tregun/tregjet përkatës/e të cilit/ave iu përkasin produktet e specializimit.
2. Kur produktet e specializimit janë produkte ndërmjetëse që përdoren plotësisht ose pjesërisht nga një ose më shumë palë për përdorim të brendshëm (captive) si inpute për prodhimin e produkteve të rrjedhës së poshtme, të cilat ato gjithashtu i shesin, përjashtimi i përcaktuar në nenin 3 do të zbatohet vetëm nëse plotësohen të dyja kushtet e mëposhtme:
a) pjesa e kombinuar e tregut të palëve nuk kalon 20% në tregun/tregjet përkatës/e të cilit/ave iu përkasin produktet e specializimit;
b) pjesa e kombinuar e tregut të palëve nuk kalon 20% në tregun/tregjet përkatës/e të cilit/ave iu përkasin produktet e rrjedhës së poshtme.

Neni 5
Zbatimi i pragut të pjesës së tregut

1. Për qëllimet e zbatimit të pragut të pjesës së tregut të parashikuar në nenin 4, zbatohen rregullat e mëposhtme:
a) pjesët e tregut do të llogariten në bazë të vlerës së shitjeve të pjesëve në treg; nëse të dhënat e vlerës së shitjeve në treg nuk janë të disponueshme, mund të përdoren vlerësime të bazuara në informacione të tjera të besueshme të tregut, duke përfshirë vëllimet e shitjeve në treg;
b) pjesët e tregut do të llogariten në bazë të të dhënave të vitit kalendarik paraardhës ose, kur viti kalendarik paraardhës nuk është përfaqësues i pozicionit të palëve në tregun/tregjet përkatës/e, pjesët e tregut do të llogariten si një mesatare e pjesëve të tregut të palëve për 3 vjet kalendarikë paraardhës;
c) pjesa e tregut e zotëruar nga ndërmarrjet e përmendura në nenin 2, paragrafi 2, germa “e” do t’i ndahet në mënyrë të barabartë secilës ndërmarrje që ka një ose më shumë nga të drejtat ose kompetencat e renditura në nenin 2, paragrafi 2, germa “a”;
d) nëse pjesët e tregut të përmendura në nenin 4 fillimisht nuk janë më shumë se 20%, por më pas rriten mbi atë nivel në të paktën një prej tregjeve përkatëse, përjashtimi i vendosur në nenin 3 do të vazhdojë të zbatohet për një periudhë prej 2 vjetësh kalendarikë të njëpasnjëshme pas vitit në të cilin është tejkaluar për herë të parë pragu prej 20%.

Neni 6
Kufizimet e rënda

Përjashtimi i vendosur në nenin 3 nuk do të zbatohet për marrëveshjet e specializimit, të cilat, drejtpërdrejt ose tërthorazi, të izoluara ose në kombinim me faktorë të tjerë nën kontrollin e palëve, kanë si objekt një nga të mëposhtmit:
a) fiksimin e çmimeve në shitjen e produkteve të specializimit tek palët e treta, me përjashtim të fiksimit të çmimeve për t’u paguar nga klientët e drejtpërdrejtë në kontekstin e shpërndarjes së përbashkët;
b) kufizimin e prodhimit ose shitjeve, me përjashtim të:
i. dispozitave për sasinë e produkteve të rëna dakord në kontekstin e marrëveshjeve të specializimit të njëanshme ose reciproke;
ii. të vëllimeve të kapacitetit dhe prodhimit në kontekstin e një marrëveshjeje të përbashkët prodhimi;
iii. përcaktimit të objektivave të shitjeve në kontekstin e shpërndarjes së përbashkët.
c) ndarjen e tregjeve apo klientëve.



Neni 7
Revokimi në raste individuale

1. Në përputhje me nenet 48 deri 51 të ligjit, Komisioni i Konkurrencës mund të revokojë përfitimin nga përjashtimi sipas kësaj Rregulloreje, nëse konstaton në ndonjë rast të veçantë se një marrëveshje specializimi, së cilës i zbatohet përjashtimi i vendosur nga kjo Rregullore ka gjithsesi efekte që janë të papajtueshme me nenin 5 dhe 6 të ligjit.
2. Komisioni i Konkurrencës mund të revokojë përfitimin nga përjashtimi sipas kësaj Rregulloreje, në përputhje me nenet 48 deri 51 të ligjit, në veçanti kur tregu përkatës ka përqendrim të lartë dhe konkurrenca tashmë është e dobët, për shembull, për shkak të një ose më shumë nga sa vijon:
a) pozicionet individuale në treg të pjesëmarrësve të tjerë të tregut;
b) lidhjet ndërmjet pjesëmarrësve të tjerë të tregut të krijuara nga marrëveshjet paralele të specializimit;
c) lidhjet ndërmjet palëve dhe pjesëmarrësve të tjerë të tregut.

Neni 8
Periudha kalimtare

Ndalimi i parashikuar në nenin 4 të ligjit nuk do të zbatohet gjatë periudhës prej dy vjetësh, duke filluar nga hyrja në fuqi e kësaj Rregulloreje, në lidhje me marrëveshjet që janë në fuqi në momentin e hyrjes në fuqi të kësaj Rregulloreje, të cilat nuk plotësojnë kushtet për përjashtim të parashikuara në këtë Rregullore, por të cilat plotësojnë kushtet për përjashtim të parashikuara në rregulloren “Për përjashtimin e kategorive të marrëveshjeve të specializimit”, të miratuar me vendimin nr. 190, datë 26 maj 2011, të Komisionit të Konkurrencës.
Neni 9
Shfuqizime

Rregullorja “Për përjashtimin e kategorive të marrëveshjeve të specializimit”, e miratuar me vendimin nr. 190, datë 26 maj 2011, të Komisionit të Konkurrencës, shfuqizohet.

Neni 10
Hyrja në fuqi

Kjo Rregullore hyn në fuqi menjëherë.

